Oficiālais Vēstnesis L 281 , 04/11/1999 Lpp. 0011 - 0015



Komisijas Regula (EK) Nr. 2335/1999 (1999. gada 3. novembris), kas nosaka tirdzniecības standartus nektarīniem un persikiem EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1257/1999 [2], jo īpaši tās 2. panta 2. punktu, tā kā: (1) nektarīni un persiki ir iekļauti to produktu sarakstā, kuri uzskaitīti Regulas (EK) Nr. 2200/96 I pielikumā un par kuriem jāpieņem standarti; Komisijas 1990. gada 12. decembra Regulā (EEK) Nr. 3596/90, kas nosaka kvalitātes standartus nektarīniem un persikiem [3], kurā jaunākie grozījumi izdarīti ar Regulu (EK) Nr. 888/97 [4], jāizdara daudz grozījumu. Tāpēc juridiskās skaidrības labad Regula (EEK) Nr. 3596/90 ir jāatceļ un tajā ietvertie noteikumi jāpārstrādā. Šajā nolūkā un nolūkā saglabāt pārredzamību pasaules tirgū attiecībā uz nektarīniem un persikiem būtu jāņem vērā standarts, ko ieteikusi ANO Eiropas Ekonomikas komisijas (ANO EEK) Darba grupa ātrbojīgo produktu pārstrādes standartizācijai un kvalitātes uzlabošanai; (2) nektarīniem un persikiem izvirzītie standarti paredz klasificēšanu pēc lieluma; saskaņā ar Komisijas Regulu (EEK) Nr. 1169/93 [5] D lielumu ir atļauts izmantot tikai no tirdzniecības gada sākuma līdz 30. jūnijam, lai nodrošinātu sīku agrīno šķirņu augļu tirdzniecību, vienlaikus novēršot D lieluma nektarīnu un persiku, kuri ienākoties kļūst lielāki, tirdzniecību pēc 1. jūlija; Kopienas nektarīniem un persikiem šis ierobežojums nav jāpiemēro pēc tirdzniecības perioda beigām; (3) svaigu nektarīnu un persiku tirgus, jo īpaši mazumtirdzniecības posmā, lielā mērā ir atkarīgs no šo produktu organoleptiskajām īpašībām, kas var būtiski mainīties. Tādēļ jāļauj nozarei uz iesaiņojuma norādīt galveno augļu gatavības kritēriju vismazāko vai vislielāko vērtību, lai patērētājiem būtu brīva izvēle, iegādājoties optimālas organoleptiskās kvalitātes augļus; (4) piemērojot šos standartus, neapmierinošas kvalitātes produkti būtu jāizņem no tirgus, tādējādi pielāgojot produkciju patērētāju prasībām un veicinot tādas tirdzniecības attiecības, kuru pamatā ir godīga konkurence, tā palīdzot arī uzlabot ražošanas rentabilitāti; (5) šos standartus piemēro visos tirdzniecības posmos. Tāli pārvadājumi, ilgāka uzglabāšana un dažādie procesi, kam produkti tiek pakļauti, var izraisīt pārmaiņas sakarā ar produktu bioloģisko attīstību vai tiem raksturīgo relatīvi ātro bojāšanos. Šāda bojāšanās būtu jāņem vērā, piemērojot standartus tajos tirdzniecības posmos, kas seko nosūtīšanai. Tā kā augstākās šķiras produkti ir jāšķiro un jāiesaiņo īpaši rūpīgi, attiecībā uz tiem ir jāņem vērā vienīgi to svaigums un turgescence; (6) šajā regulā paredzētie pasākumi ir saskaņā ar Augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Pielikumā ir noteikti tirdzniecības standarti nektarīniem un persikiem, uz kuriem attiecas KN kods 080930. Šo standartu piemēro visos tirdzniecības posmos saskaņā ar nosacījumiem, kas izklāstīti Regulā (EK) Nr. 2200/96. Tomēr nākamajos posmos pēc nosūtīšanas produkti salīdzinājumā ar standarta noteikumiem var būt: - mazliet mazāk svaigi un ar mazliet mazāku turgescenci, - un produkti, kas nav augstākās šķiras produkti – iebojāti sakarā ar to nobriešanu un slieksmi ātri bojāties. 2. pants Ar šo tiek atcelta Regula (EEK) Nr. 3596/90. 3. pants Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī. To piemēro no nākamā mēneša pirmās dienas pēc tās stāšanās spēkā. Šī regula uzliek saistības kopumā un ir tieši piemērojama visās dalībvalstīs. Briselē, 1999. gada 3. novembrī Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. [2] OV L 160, 26.6.1999., 80. lpp. [3] OV L 350, 14.12.1990., 38. lpp. [4] OV L 126, 17.5.1997., 11. lpp [5] OV L 118, 14.5.1993., 22. lpp. -------------------------------------------------- PIELIKUMS NEKTARĪNU UN PERSIKU TIRDZNIECĪBAS STANDARTS I PRODUKTA DEFINĪCIJA Šis standarts attiecas uz nektarīniem un persikiem [1], kas izaudzēti no Prunus persica Sieb. et Zucc. varietātēm (šķirnēm), kuri patērētājiem jāpiegādā svaigi, bet neattiecas uz rūpnieciskai pārstrādei paredzētiem nektarīniem un persikiem. II NOTEIKUMI PAR KVALITĀTI Standarta mērķis ir noteikt kvalitātes prasības nektarīniem un persikiem pēc to sagatavošanas un iesaiņošanas. A. Prasību minimums Ievērojot katrai šķirai noteiktos īpašos noteikumus un atļautās pielaides, visu šķiru nektarīniem un persikiem jābūt: - veseliem, - nebojātiem; produkciju, ko skārusi puve vai tādi bojājumi, ka tie kļuvuši nederīgi pārtikai, neizmanto, - tīriem, praktiski bez jebkādiem redzamiem svešķermeņiem, - praktiski bez kaitēkļiem, - praktiski bez kaitēkļu izraisītiem bojājumiem, - bez pārmērīga ārējā mitruma, - bez svešas izcelsmes smaržas un/vai garšas. Nektarīniem un persikiem jābūt rūpīgi novāktiem. Nektarīnu un persiku brieduma un nogatavošanās pakāpei jābūt tādai, lai tos varētu: - pārvadāt un pārkraut un - lai tie galapunktā nonāktu apmierinošā kondīcijā. B. Klasifikācija Nektarīnus un persikus klasificē šādās trīs šķirās: i) Augstākā (extra) šķira Šās šķiras nektarīniem un persikiem jābūt visaugstākajai kvalitātei. Tiem ir jābūt attiecīgajai šķirnei raksturīgajai formai, briedumam un nokrāsai, kas iegūstami apvidū, kurā tos audzē. Tiem jābūt bez bojājumiem, izņemot pavisam nelielus virsmas bojājumus, ar noteikumu, ka tie neietekmē produkta izskatu, kvalitāti, uzglabājamību un noformējumu iesaiņojumā. ii) I šķira Šās šķiras nektarīniem un persikiem ir jābūt labai kvalitātei. Tiem ir jābūt attiecīgajai šķirnei raksturīgajām pazīmēm, kas iegūstamas apgabalā, kurā tos audzē. Taču ir pieļaujami nelieli formas, brieduma vai nokrāsas defekti. Mīkstumam ir jābūt pilnīgi veselam. Neizmanto nektarīnus un persikus, kas ieplīsuši tajā vietā, kur auglis savienots ar kātiņu. Taču ir pieļaujami nelieli mizas bojājumi, ar noteikumu, ka tie neietekmē produkta izskatu, kvalitāti, uzglabājamību un iesaiņojuma noformējumu un nepārsniedz: - gareni bojājumi – 1 cm, - citi bojājumi – 0,5 cm2 no kopējās virsmas. iii) II šķira Šajā šķirā ietilpst nektarīni un persiki, ko nevar pieskaitīt augstākajām šķirām, bet kas atbilst iepriekš noteiktajam prasību minimumam. Mīkstumā nedrīkstētu būt redzami nopietni bojājumi. Augļu ieplaisājums vietā, kur kātiņš savienots ar augli, ir pieļaujams, vienīgi ņemot vērā kvalitātes pielaides. Ir pieļaujami šādi mizas bojājumi, ar noteikumu, ka nektarīniem un persikiem saglabājas tiem raksturīgās īpašības attiecībā uz kvalitāti, uzglabājamību un noformējumu, un tie nepārsniedz šādus izmērus: - iegareni bojājumi – 2 cm garumā, - citi bojājumi – 1,5 cm2 no kopējās virsmas. III NOTEIKUMI PAR ŠĶIROŠANU PĒC LIELUMA Lielumu nosaka pēc: - apkārtmēra vai - lielākā šķērsgriezuma diametra. Nektarīni un persiki šķirojami pēc šādas skalas: Diametrs | Lielums (kods) | Apkārtmērs | 90 mm un vairāk | AAAA | 28 cm un vairāk | 80 mm un vairāk, bet mazāk par 90 mm | AAA | 25 cm un vairāk, bet mazāk par 28 cm | 73 mm un vairāk, bet mazāk par 80 mm | AA | 23 cm un vairāk, bet mazāk par 25 cm | 67 mm un vairāk, bet mazāk par 73 mm | A | 21 cm un vairāk, bet mazāk par 23 cm | 61 mm un vairāk, bet mazāk par 67 mm | B | 19 cm un vairāk, bet mazāk par 21 cm | 56 mm un vairāk, bet mazāk par 61 mm | C | 17,5 cm un vairāk, bet mazāk par 19 cm | 51 mm un vairāk, bet mazāk par 56 mm | D | 16 cm un vairāk, bet mazāk par 17,5 cm | Mazākais pieļaujamais lielums augstākajai šķirai ir 17,5 cm (apkārtmērā) vai 56 mm (diametrā). No 1. jūlija līdz 31. oktobrim nedrīkst izmantot D lielumu (51 mm un vairāk, bet mazāk par 56 mm diametrā, vai 16 cm un vairāk, bet mazāk par 17,5 cm apkārtmērā). Šķirošana pēc lieluma ir obligāta visām šķirām. IV NOTEIKUMI PAR PIELAIDĒM Katrā iesaiņojumā ir pieļaujamas pielaides attiecībā uz kvalitāti un lielumu produktiem, kas neatbilst norādītās šķiras prasībām. A. Kvalitātes pielaides i) Augstākā (extra) šķira 5 % nektarīnu vai persiku pēc skaita vai svara, kas neatbilst šķiras prasībām, bet atbilst I šķiras prasībām vai – izņēmuma kārtā – iekļaujas minētās šķiras pielaižu robežās. ii) I šķira 10 % nektarīnu vai persiku pēc skaita vai svara, kas neatbilst šķiras prasībām, bet atbilst I šķiras prasībām vai – izņēmuma kārtā – iekļaujas minētās šķiras pielaižu robežās. iii) II šķira 10 % nektarīnu vai persiku pēc skaita vai svara, kas neatbilst ne šķiras prasībām, ne prasību minimumam, izņemot augļus, ko skārusi puve, redzams saspiedums vai kāds cits bojājums, kura dēļ tie nav derīgi lietošanai pārtikā. B. Lieluma pielaides Visām šķirām – pēc skaita vai svara 10 % nektarīnu vai persiku izmērs ir līdz 1 cm vairāk vai mazāk, nekā norādīts uz iesaiņojuma, ja šķiro pēc apkārtmēra, un līdz 3 mm vairāk vai mazāk, ja šķiro pēc diametra. Taču vismazākā lieluma augļiem šo pielaidi piemēro vienīgi tāda lieluma nektarīniem vai persikiem, kas ir mazāki par ne vairāk kā 6 mm (apkārtmērā) vai 2 mm (diametrā), nekā noteiktais minimālais lielums. V NOTEIKUMI PAR NOFORMĒJUMU A. Vienveidība Katra iesaiņojuma saturam jābūt vienveidīgam, un tajā jābūt vienas un tās pašas izcelsmes, šķirnes, kvalitātes, brieduma pakāpes un lieluma nektarīniem un persikiem, bet augstākās šķiras saturam jābūt vienveidīgam arī pēc krāsas. Katra iesaiņojuma satura redzamajai daļai jāatspoguļo viss saturs. B. Iesaiņojums Nektarīniem vai persikiem jābūt iesaiņotiem tā, lai produkts būtu pienācīgi aizsargāts. Materiāliem, ko izmanto iesaiņojuma iekšpusē, jābūt jauniem, tīriem un ar tādu kvalitāti, kas produktu pasargātu no jebkādiem ārējiem vai iekšējiem bojājumiem. Materiālus ar tirdzniecības aprakstiem, jo īpaši papīru vai zīmogus, atļauts izmantot ar noteikumu, ka drukāšana vai marķēšana ir izdarīta ar netoksisku krāsu vai līmi. Iesaiņojumiem jābūt bez svešķermeņiem. C. Noformējums Nektarīnus un persikus var noformēt: - nelielos fasējumos, - augstākās šķiras gadījumā – vienā kārtā; katram atsevišķam šās šķiras auglim jābūt atsevišķi no blakus esošajiem augļiem. I un II šķiru: - vienā vai divās kārtās, vai - ne vairāk kā četrās kārtās, ja augļi ir ievietoti stingros nodalījumos, kas novietoti tā, lai augļi neatrastos tieši virs apakšējās kārtas augļiem. VI NOTEIKUMI PAR MARĶĒŠANU Uz katra iesaiņojuma jābūt šādām ziņām, kas atrodas vienā iesaiņojuma pusē, ir salasāmas, neizdzēšami marķētas un redzamas no ārpuses: A. Identifikācija "Iesaiņotājs un/vai nosūtītājs": nosaukums un adrese vai oficiāli piešķirts vai pieņemts kods. Gadījumos, kad izmanto koda marķējumu, norāde "Iesaiņotājs un/vai nosūtītājs" (vai atbilstoši saīsinājumi) jānorāda cieši kopā ar koda marķējumu. B. Produkta īpašības - "nektarīni" vai "persiki", ja saturs nav saskatāms no ārpuses, - augstākās šķiras un I šķiras augļiem – šķirnes nosaukums. C. Produkta izcelsme Izcelsmes valsts un pēc izvēles arī apgabals, kurā produkts ir izaudzēts, vai valsts, reģiona vai vietas ģeogrāfiskais nosaukums. D. Tirdzniecības apraksts - šķira, - lielums, kas izteikts ar mazāko un lielāko diametru vai mazāko un lielāko apkārtmēru, vai atbilstoši III sadaļā "Noteikumi par šķirošanu pēc lieluma" izklāstītajiem kodiem, - vienību skaits (nav obligāts), - minimālais cukura saturs, ko mēra ar refraktometru un izsaka Briksa grādos (nav obligāts), - maksimālais stingrums, ko mēra ar penetrometru un izsaka kg/0,5 cm2 (nav obligāts). E. Oficiālā kontroles atzīme (nav obligāta) [1] Šis teksts attiecas uz visām šķirnēm, kas izaudzētas no Prunus persica Sieb. et Zucc., kas ir nektarīni vai persiki vai tamlīdzīgi produkti ar cieši ieaugušu vai vaļīgu kauliņu un ar gludu vai raupju mizu. --------------------------------------------------